**I** **LÄHTEÜLESANNE MIHKEL RANNA DENDRAARIUMILE DENDROLOOGILISE INVENTUURI JA HOOLDUSKAVA TELLIMISEKS**

Käesoleva töö raames tellitakse riikliku kaitse all oleva Mihkel Ranna dendraariumi puittaimede inventuur. Kaitsealune park asub Neemi külas, Saaremaa vallas, Saare maakonnas, Riigimetsa Majandamise Keskusele kuuluval kinnistul (katastritunnus 63401:003:0439), puittaimede inventuur. Asendiplaan inventeeritavast alast on lähteülesande lisas 1.

Töö tellimise eesmärgiks on: 1.) dendraariumi taksonite täpse nimekirja koostamine ja kasvukohtade kaardistamine; 2.) puittaimestiku väärtuse ja tervisliku seisukorra hindamine; 3.) dendroloogilise kollektsiooni hoolduskava koostamine puittaimede edasiseks hooldamiseks ja paremaks eksponeerimiseks; 4.) kollektsiooni taastamise või täiendamise vajaduse kirjeldamine; 5.) hooldussoovituste ja arendusettepanekute esitamine külastustaristu kujundamiseks

**Dendroloogiline inventuur**

Inventuuri käigus määratakse võimalikult madal taksonoomiline ühik (alamliik, teisend, vorm või kultivar) ning võimaluse korral kahekojalistel liikidel ka sugu.

Inventuur viia läbi vastavalt Tallinna Linnavalitsuse 10.06.2020 määruse nr 15 „Haljastuse inventeerimise kord“ § 7-10 ja § 12-15 toodud metoodikale.

Inventuuri käigus:

* Koostada numereeritud dendroloogiline joonis puittaimede paiknemise kohta (pdf, dwg).
* Koostada dendroloogiline tabel, kus puittaimede numeratsioon ühtiks dendroloogilise joonise numeratsiooniga (Excel).
* Koostada taksonite täielik nimekiri, tuues eraldi välja taksonite kodumaisus ning kahekojalistel liikidel põhjendatud juhul ka sugu (Excel).
* Üksikpuu- või põõsa tasemel kirjeldatakse taime seisund ja dendroloogiline väärtus.
* Kanda dendroloogilisele joonisele numereerituna:
  + - üksikpuud ja puudegrupid;
    - võsastunud alad, eristades neis potentsiaalne järelkasv;
    - olemasolevad ja perspektiivsed vaatesektorid;
    - avatud alad (pargiaasad jm).

**Tellija annab töövõtjale pargi geodeetilise alusplaani (09.04.2024, DP Projektbüroo OÜ). Inventuuri käigus kirjeldatakse mõõdistustöödega kaardistatud puud ja põõsad, juhul kui alal on geodeetilisel plaanile kandmata puid/põõsaid, siis inventeerija peab need lisama joonisele.**

**Hoolduskava**

Hoolduskava on aluseks pargi puude ja põõsaste hooldamiseks, kollektsiooni uuendamiseks ja täiendamiseks, pargikujunduslike võtete rakendamiseks (vaatesektorid, pargiaasad, võsastunud alade kujundustööd) ning külastustaristu ja pärandkultuuriobjektide kujundamiseks ja arendamiseks.

Hoolduskava koostamise aluseks on dendroloogiline inventuur ja selle käigus koostatud pargi plaanid. Hoolduskava koosseisus:

* + Koostada ala kohta hetkeolukorra kirjeldus.
  + Kirjeldada dendraariumi väärtused ja peamised neid ohustavad tegurid.
  + Esitada nimekiri eksponeerimisväärtust omavatest dendroloogilistest eksemplaridest, soovitused dendroloogiliste väärtuste paremaks eksponeerimiseks, vaatesektorite avamiseks või kujundamiseks, avatud alade hoidmiseks või kujundamiseks ja teiste oluliste pargi elementide rõhutamiseks.
  + Anda soovitused uusistutuse liikide kohta, mis taastaks või täiendaks olemasolevat kollektsiooni ning istutamiseks sobivad asukohad/alad dendraariumis.
  + Hinnata olemasoleva taristu seisukorda ning anda nende korrastamise või taastamise põhimõtted ja kirjeldada vajalikke hooldustöid:
    - ehitiste osas, nagu vana sepikoda, veesilm, kiviaed, piirdeaiad, väravad jms;
    - arhitektuursete väikevormide osas;
    - pargiteede osas;
    - kiviskulptuuride osas
  + Varemete olemasolul hinnata nende konserveerimise vajadust; kirjeldada esmased hooldustööd.
  + Hinnata infokandjate vajadust ja/või seisukorda ning kirjeldada vajalikud hooldustööd.
  + Koostada tegevusplaan dendraariumi väärtuste säilitamiseks/taastamiseks ning määrata tööde maht ja tähtsusjärjekord.
  + Koostöös tellijaga koostada tööde ajagraafik.

Hooldust vajavate puude puhul anda hooldussoovitused üksikpuu tasandil. Hoolduslõikuse eesmärk tuua välja vastavalt standardile EVS 939-4:2020 (võra puhastamine, harvendamine, tõstmine, vähendamine või taastamine).**1. ALA EESMÄRK ja KÜLASTUSKOORMUS**

Mihkel Ranna dendraariumi rajamist alustas 1925. aastal dendroloogiahuviline kohalik külasepp. Tänaseks on dendraarium riikliku kaitse alla võetud ning avalikus kasutuses olev RMK külastusobjekt. Alal on läbi aja kasvanud erinevas mahus eksoote ning aastal 2009. A. Urmas Roht poolt läbi viidud inventuuri alusel tuvastati alal kasvamas 158 introdutsenti.

Mihkel Ranna dendraariumit külastatakse aastas ca 4000 korral, mistõttu on objekti puhul oluline nii alal kasvavate puittaimede ohutus külastajatele kui ka korrektselt jagatav teave dendraariumi liigilise koosseisu osas. Ala külastatakse nii dendroloogia- kui pärandkultuurihuviliste poolt.

**2. KAITSET JA TEGEVUSI REGULEERIVAD AKTID**

|  |  |  |
| --- | --- | --- |
| Seadused | [Looduskaitseseadus](https://www.riigiteataja.ee/akt/110072020057?leiaKehtiv) | Mihkel Ranna dendraarium on kaitsealune park (KLO1200555). Objektile jäävad pärand-kultuuriobjektid.  Mihkel Ranna dendraarium on kaitsealune park (KLO1200555). Lisatud kaitseväärtuste väljavõte (lisa 1). |
| Kaitse-eeskirjad | [Kaitsealuste parkide, arboreetumite ja puistute kaitse-eeskiri](https://www.riigiteataja.ee/akt/130052015008?leiaKehtiv) |
| Määrused, nõuded, planeeringud, arengukavad | Vabariigi Valitsuse määrus nr 92. „[Saare maakonna kaitsealuste parkide, arboreetumi ja puistute piirid](https://www.riigiteataja.ee/akt/109102018005)“ |
| Tallinna Linnavalitsuse 10.06.2020 määrus nr 15 „[Haljastuse inventeerimise kord](https://www.riigiteataja.ee/akt/417062020004)“ | § 7-10 ja §12-15 (v.a. § 14 lg 4) |
| Standardid | Puittaimed haljastuses, osa 4 “Puuhooldustööd” | EVS 939-4:2020 |

**3. MUUD ERINÕUDED**

1. Dendroloogilise inventuuri peab läbi viima ning uusistutusliike alale peab soovitama metsandusliku kõrgharidusega ja kogenud dendroloog, kel oleks vähemalt 2 dendropargi või arboreetumi inventeerimise kogemus. **Inventuuri tegeva dendroloogi haridustase ning kogemus kollektsioonaedade inventeerimisel esitatakse vabas vormis hinnapakkumuse koosseisus.** Hoolduskava koostajal peab olema maastikuarhitekti eriala ettevalmistus (tase 7).
2. Hooldussoovituste väljatöötamisele kaasatakse RMK külastuskorraldusosakonna ja looduskaitseosakonna töötajad (Üllar Soonik, e-post [yllar.soonik@rmk.ee](mailto:yllar.soonik@rmk.ee); Bert Holm, e-post [bert.holm@rmk.ee](mailto:bert.holm@rmk.ee)).
3. Hoolduslõikuse eesmärk esitada dendroloogilises tabelis märkuste lahtris vastavalt standardile EVS 939-4:2020 (võra puhastamine, harvendamine, tõstmine, vähendamine või taastamine).
4. Aruande lisana esitada dendroloogiline joonis pdf ja dwg formaadis ning kõik koostatavad tabelid Excel formaadis.

**4. TÄHTAJAD**

|  |
| --- |
| Dendroloogilise inventuuri ja hoolduskava kõikide etappide teostamiseks alates hankelepingu sõlmimisest on 6 kuud. |

**5. LISAD:**

1. Lisa 1-1 Asendiplaan
2. Lisa 1-2 Dendraaiumi geomõõdistuse detailplaan
3. Lisa 1-3 Kaitseväärtuste väljavõte

|  |  |
| --- | --- |
| **Koostasid:** | *Üllar Soonik, külastusala juht; Priit Voolaid, looduskaitsetööde planeerimisjuht* |
| **Kuupäev:** | *04.07.2024* |